Tomáš, Erik, minister práce, sociálnych vecí a rodiny SR (2024-04-18):
Ďakujem veľmi pekne. V prvom rade sa chcem poďakovať opozičným stranám, pani poslankyniam za to, že podporia tento dobrý zákon a nechcem byť naozaj patetický, lebo som muž, ale chcem tu povedať, že ak si niekto z vás myslí, alebo ľudí na Slovensku, že zrovna ten jeho problém je ten najväčší, tak nech sa ide pozrieť do takého centra pre deti a rodiny, ktoré sa starajú o takéto zdravotne znevýhodnené deti, a potom možno usúdi, že ten jeho problém nie je až taký veľký. Ja po týchto centrách chodím a musím sa vám tu priznať napriek tomu, že som muž, že síce je to smutný pohľad, ale na druhej strane veľmi pozitívna energia, keď vidíte, ako tie deti sú vďačné za všetko, čo im je poskytované. Logicky chceme pomôcť tým centrám, akreditovaným centrám, neštátnym centrám s finančnými prostriedkami, aby sa naozaj postarali o tie zdravotne znevýhodnené deti, lebo tie náklady sú, samozrejme, vyššie. Pani poslankyňa, vy ste vyzvali mňa ako ministra, aby som otvoril srdce a pokladnicu, ale ja už ju otváram, aj to srdce, aj pokladnicu, pretože asi ste zaznamenali, že sme okamžite na ministerstve práce, sociálnych vecí a rodiny reagovali na to obrovské nešťastie, ktoré sa stalo v okrese Liptovský Mikuláš, keď matka so zdravotne znevýhodneným dieťaťom skočila pod vlak a ukončila život svoj aj toho dieťaťa. A zvolali sme okrúhly stôl za prítomnosti všetkých zainteresovaných strán. A nebol to stôl, kde sme si zjedli chlebíček a nič nepriniesli. Predstavili sme okamžite štyri opatrenia, s ktorými chceme prísť a ktoré už dávame do legislatívy, a to je práve tá pomoc, lebo máte úplnú pravdu, že to zdravotne znevýhodnené dieťa by malo skončiť v centre pre deti a rodiny až ako, aby to bola až ako posledná možnosť, až naposledy, súhlasím. Dokonca nielen zdravotne znevýhodnené dieťa, aj zdravé dieťa. Ja keď sa na tie deti tam pozerám v tých centrách, tak poviem, že tieto deti potrestal osud dvakrát. Po prvé, majú podlomené zdravie a, teda po prvé, majú podlomené zdravie a po druhé, ešte ich aj opustil niekto. Takže na tom okrúhlom stole boli jasné závery a môžem vám to tu aj zopakovať, že okamžite sme rozhodli o zdvojnásobení príplatku k príspevku na opatrovanie, pretože mnohí možno ani nevedia, veď nie každý sa tu venuje sociálnej oblasti, že je opatrovateľský príspevok, ale v prípade, že ten opatrovateľský príspevok slúži na opatrovanie zdravotne ťažko postihnutého dieťaťa, je tam ešte príplatok. Tak ten sa zdvojnásobí zo sto na dvesto eur. To je záver, toto sme už dali do prípravy legislatívy, takto to bude. Áno, pochopili sme aj pri tom probléme v Liptovskom Mikuláši, že je tu obrovský problém s odľahčovacou službou. Ale treba pripomenúť, že je to kompetencia miest a obcí. Len štát sa nemusí len tak pozerať a povedať, no tak však mestá a obce to majú, tak nech sa s tým vysporiadajú. Vieme dobre, že mestá a obce trpia finančnými suchotami, resp. problémami, tak opäť sme podali po tom okrúhlom stole pomocnú ruku a okamžite pripravujeme národný projekt z eurofondov, kde chceme zafinancovať tú odľahčovaciu službu tak, aby naozaj bola konečne funkčná. Pripravený je aj projekt z eurofondov včasnej intervencie, kde chceme vlastne navýšiť počet pracovníkov včasnej intervencie. No a je už aj rozbehnutý projekt poradní, rodinných poradní. Máme už pilot, päť poradní takýchto vlastne funguje a chceme tak ich zaviesť spolu 46, podobne ako je úradov práce, ale nebudú fungovať pod úradom práce, budú to samostatné poradne, do ktorých môže každý, kto bude potrebovať psychologickú alebo právnu pomoc, ich vyhľadať. To sú hneď štyri opatrenia, ktoré boli prijaté po tom okrúhlom stole, takže nezaháľame, pracujeme a máme otvorené srdcia i pokladnice. A ešte raz ďakujem pekne za to, že tento zákon podporíte.